Oficiālais Vēstnesis L 246 , 15/09/2001 Lpp. 0005 - 0006



Komisijas Regula (EK) Nr. 1812/2001 (2001. gada 14. septembris), ar ko groza Regulu (EK) Nr. 1886/2000 saistībā ar dažu zvejniecības nozares ražotāju organizāciju pieņemto noteikumu attiecināšanu uz personām, kas nav to dalībnieki EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1999. gada 17. decembra Regulu (EK) Nr. 104/2000 par zivsaimniecības produktu tirgus kopīgo organizāciju [1], kurā jaunākie grozījumi izdarīti ar Komisijas Regulu (EK) Nr. 939/2001 [2], un jo īpaši tās 7. panta 10. punktu, tā kā: (1) Komisijas 2000. gada 6. septembra Regulā (EK) Nr. 1886/2000, ar ko nosaka sīki izstrādātus noteikumus par to, kā piemērot Padomes Regulu (EK) Nr. 104/2000 par dažu zvejniecības nozares ražotāju organizāciju pieņemto noteikumu attiecināšanu uz personām, kas nav to dalībnieki [3], ir īpaši kritēriji ražotāju organizāciju pārstāvības pakāpes novērtēšanai zvejas nozarē, kas nav piemēroti akvakultūras nozarē. Tāpēc attiecībā uz pārstāvību šajā nozarē ir jānosaka īpaši kritēriji. (2) Ņemot vērā akvakultūras nozares iezīmes, būtu lietderīgi šajā regulā arī skaidri definēt ražošanas un tirdzniecības noteikumus šajā nozarē. (3) Tādēļ Regula (EK) Nr. 1886/2000 būtu jāgroza. (4) Šajā regulā paredzētie pasākumi ir saskaņā ar Zivsaimniecības produktu pārvaldības komitejas atzinumu, IR PIEŅĒMUSI ŠO REGULU. 1. pants Regulas (EK) Nr. 1886/2000 1. un 2. pantu aizstāj ar šādiem: "1. pants 1. Ražotāju organizāciju ražošanas un tirdzniecības darbību zvejas nozarē uzskata par pietiekami raksturīgu jomā, kurā paredzēts paplašināt noteikumus, ja: a) ražotāju organizācijas vai tās dalībnieku to sugu tirdzniecība, kam noteikumus piemērotu, veido vairāk nekā 65 % no visa pārdotā daudzuma un b) zvejnieku skaits uz ražotāju organizācijas dalībnieku kuģiem ir vairāk nekā 50 % no kopējā zvejnieku skaita apgabalā, kurā piemērotu paplašināmos noteikumus. 2. Iepriekšējā punkta a) apakšpunktā ņem vērā daudzumus, kas pārdoti iepriekšējā tirdzniecības gadā. 3. Lai aprēķinātu 1. punkta b) apakšpunktā minēto procentuālo daudzumu, ņem vērā zvejnieku skaitu uz kuģiem, kuru garums nepārsniedz 10 metrus, proporcionāli attiecībai starp šo zvejnieku pārdotajiem daudzumiem un kopējo daudzumu, kas pārdots attiecīgajā apgabalā. 4. Ražotāju organizācijas ražošanas un tirdzniecības darbības akvakultūras nozarē, kā paredzēts Padomes Regulas (EK) Nr. 2792/1999 [4] III pielikuma 2.2. punkta a) apakšpunktā, uzskata par pietiekami raksturīgām jomā, kurā paredzēts paplašināt noteikumus, ja ražotāju organizācijas vai tās dalībnieku to sugu ražošana, kam noteikumus piemērotu, pārsniedz 40 % no saražotajiem daudzumiem. 5. Lai piemērotu 4. punktu, ņem vērā daudzumus, kas saražoti iepriekšējā tirdzniecības gadā. 2. pants 1. Ražošanas un tirdzniecības noteikumos, kas minēti Regulas (EK) Nr. 104/2000 7. panta 1. punkta a) apakšpunktā, iekļauj šādas sastāvdaļas: a) pārdošanai piedāvāto produktu kvalitāti, izmēru vai svaru un noformējumu; b) paraugu ņemšanu, taru pārdošanai, iepakojumu un marķēšanu, un ledus izmantošanu; c) nosacījumus pirmajai laišanai tirgū, kas var ietvert noteikumus produkcijas racionālai izvietošanai, lai stabilizētu tirgu. 2. Noteikumos, kas minēti 1. punktā, akvakultūras nozarē var iekļaut pasākumus par mazuļu izvietošanu vai intervenci citos to akvakultūras sugu dzīves cikla posmos, kam noteikumus piemērotu, un jo īpaši noteikumus par virsnormas produkcijas savākšanu vai uzglabāšanu, ieskaitot sasaldēšanu." 2. pants Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2001. gada 14. septembrī Komisijas vārdā — Komisijas loceklis Franz Fischler [1] OV L 17, 21.1.2000., 22. lpp. [2] OV L 132, 15.5.2001., 10. lpp. [3] OV L 227, 7.9.2000., 11. lpp. [4] OV L 337, 30.12.1999., 10. lpp. --------------------------------------------------